正月四日侍宴紫宸殿契丹使預會
作者：宋庠
朝代：宋

paragraphs: 黼座披天幄，朝簪集玉除。
人來重塞表，年是上皇初。
萬岫移神島，千門敞徼廬。
春雲低借幕，瑶斗近臨車。
露渥仙杯溢，風和法曲徐。
劍丸爭獻巧，橦索競凌虛。
老柘優詞麗，交竿舞態舒。
盤豐行炙數，冠重賜花餘。
瑞境儀韶鳳，歡心在鎬魚。
太平同樂意，應有史臣書。